Szilágyi György: Hófehérke és a hét elgyötört
törpe

Szereplők:

Főrendező

Sopánka,
segédrendező

Popper, a hét
törpe

Hófehérke

Bácsalmási művész
úr

Főrendező: Sopánka, Sopánka! Hol van Sopánka!

Sopánka: Itt vagyok, itt vagyok Főrendező Úr!

Főrendező: Idehallgasson, kezdődik az olvasópróba,
küldje be a hét törpét!

Sopánka: Még csak Popper művész úr érkezett meg.

Főrendező: Ő a hét törpe. Küldje be.

Sopánka: Hét törpét játszik egyszerre?

Főrendező: A rádióban nem látszik, hogy hány törpe áll
a mikrofon előtt.

Sopánka: Ő már tudja szegény?

Főrendező: Most fogja megtudni, küldje be!

Sopánka: Popper művész úr, a jelenés!

Popper: Jövök már, jövök már, alázatos mély
tiszteletem! Főrendező úr, mit játszom, mit játszom?

Főrendező: (nagyon lelkesen) Hét törpét fog
játszani!

Popper: Hányat?

Főrendező: Hetet! Maga lesz egy személyben Tudor,
Vidor, Szundi, Szende, Morgó és Hapci!

Sopánka: Egészségére!

Főrendező: (gyilkos arccal) Hapci a hatodik
törpe!

Popper: És ki lesz a hetedik?

Főrendező: A Kuka! Azt is maga játssza!

Popper: És mért éppen kuka?

Főrendező: Mert ezt a hülyét mindig itthon hagyják a
többiek.

Popper: Na és mit mondjak, ha keresik a többi
törpét?

Főrendező: Bárki keresi őket, maga mindig mondja azt:
A fiúk a bányában dolgoznak!

Popper: (ismétli) A fiúk a bányában dolgoznak.
És ha szombaton keresik őket?

Főrendező: Akkor mondja azt, hogy kommunista szombatot
tartanak.. Folytatjuk a próbát, Sopánka kopogjon.

Sopánka: (kopog) Igen, igen… Kopp-kopp…

Popper: Ki kopog?

Sopánka: Én!

Főrendező: (visítva) Nem! Nem maga! Hófehérke
kopog! Tessék Popper, ma meg menjen és nyisson ajtót!

Popper: Nyitom már! (ajtócsapódás) Tessék
befáradni! (innentől a „szereplők” a papírból olvasnak)

Hófehérke: Szerbusztok törpék!

Popper: Csak én vagyok itthon, néni kérem!

Hófehérke: És a többiek hol vannak?

Popper: (nagyon lelkesen) A fiúk a bányában
dolgoznak!

Hófehérke: És te miért nem dolgozol?

Popper: Mert én kuka vagyok!

Hófehérke: Szeretnék nálatok megszállni egy éjszakára.
Nyújtasz nekem szállást kis Kuka?

Popper: Nyújtok…

Hófehérke: S mi lesz, ha a többiek hazajönnek?

Popper: (nagyon lelkesen) A fiúk a bányában
dolgoznak!

Hófehérke: Hova feküdhetek?

Popper: Hát itt van egy szalmazsák…

Főrendező: Na most itt álljunk meg! Ide benyomunk egy
reklámszöveg… Sopánka, hol a reklámszöveg? Hol van a reklámszöveg?

Sopánka: Nem ott van, nem ott van?

Főrendező: Szóval. Reklámszöveg. Amikor Hófehérke azt mondja:
Hova feküdhetek? Akkor maga mondja azt, hogy: Feküdj a szundira!

Popper: De Szundi a bányában dolgozik…

Főrendező: Nem arra a Szundira, hanem a róla
elnevezett Szundi heverőre… Tessék!

Hófehérke: Hová feküdhetek?

Popper: A róla elnevezett Szundi heverőre!

Főrendező: Popper, sírba visz. Reklámszöveg, hol van a
reklámszöveg, Sopánka, hol van a reklámszöveg?

Popper: Mikor szundin hevertem, nem ébredtem leverten.

Hófehérke: Tiszta szívből kiványom, legyen ilyen
díványom!

Főrendező: Tovább!

Hófehérke: Látom nincs asszony a háznál, aki a
gondotokat viselje…

Popper: Hát az nincs…

Hófehérke: Majd én kezembe veszem a sorsotokat…
Takarítok, főzök, mosok rátok…

Popper: Mivel mosol?

Hófehérke: Mosóporral…

Főrendező: Mondja be azt, hogy milyen mosóporral!

Hófehérke: Sanyi mosóporral! Tudja Józsi, tudja Manyi,
legjobb mosópor a Sanyi!

Popper: Ezt én is tudom!

Hófehérke: Jól van kis Kuka, okos vagy. Jutalmul főzök
neked egy finom vacsorát, aztán alszunk rá egyet, s holnap elmegyünk kirándulni.

Popper: Nincs turistafelszerelésem!

Hófehérke: Majd veszünk a sportáruházban! Szeretnél
velem egy nagy hegyet megmászni?

Popper: (somolyogva) Nagyon szeretnék
megmászni…

Hófehérke: Majd megmászhatsz, ha lesz
felszerelésed!

Főrendező: Reklámszöveg, Sopánka, reklámszöveg!

Sopánka: Nem ott van, nem ott van?

Főrendező: Tessék!

Hófehérke: A természet lágy ölén, majd jól esik a
sziklatúra, a jó levegőt garantálja a ploretárdiktatúra!

Főrendező: (üvöltve) Nem! Ezt hagyja ki! A
rendszernek nincs szüksége reklámra! Sopánka, a javított szöveget adja oda a
művésznőnek, mert én… Hol a javított szöveg?

Sopánka: Hol? Na hol?

Főrendező: Ne mutogasson, tessék! Olvassa be!

Hófehérke: Gyere velem sziklát mászni, hálózsákban
alszunk éjjel, én majd dorombolok neked, mint egy macska szenved éjjel! Rendező
úr, én ezt nem értem… Mitől szenved éjjel a macska a hálózsákban?

Főrendező: (az őrület határán) Nem szenved
éjjel, hanem szenvedéllyel!

Popper: Együnk már valamit, korog a gyomrom!

Hófehérke: Esténként, ha férje morog, mivel éhes,
gyomra korog. Várja őt a konzervgulyás, s gulyás után, ágyba bújás…

Főrendező: Popper, maga most bújjon el. Mondom bújjon
el! Oda üljön le, az én székemre, nyugodtan…. Hát jön a gonosz mostoha!
Sopánka!

Sopánka: Én vagyok a gonosz mostoha?

Főrendező: Nem! Küldje be Bácsalmási művész urat!

Sopánka: Ő a királyfit játssza.

Főrendező: Is! Is! Királyfit is, gonosz mostohát is!
Küldje be!

Sopánka: Ilyet még életemben nem láttam!

Főrendező: Majd most látni fog, küldje be!

Sopánka: Bácsalmási művész úr, a jelenés!

(Bácsalmási be, úgy hordja személyiségének súlyát, mintha
attól félne elejti. A Főrendező alázatosan dörgölőzik hozzá.)

Bácsalmási: Kérem, engem rosszkor hívtak be.

Főrendező: Nocsak, nocsak…

Bácsalmási: Tudtommal a királyfit alakítom!

Főrendező: Is… Királyfit is, gonosz mostohát is…

Bácsalmási: Két szerepet egy gázsiért?

Sopánka: Popper művész úr hét törpét játszik egy
gázsiért.

Bácsalmási: Ne hasonlítson engem egy törpéhez…

Főrendező: Ne veszekedjenek, inkább induljon és
mérgezze meg Hófehérkét.

Bácsalmási: Egy pillanat, vehetem bicegőre a
figurát?

Főrendező: Ne, ne bicegőre… Öregasszonyra… Sopánka,
adja oda Bácsalmási művész úrnak a mérgezett almát…

Sopánka: Bocsánat, hogy közbeszólok, de az eredeti
történetben az úgy van, hogy Hófehérkát egy mágikus bársonyövvel megfojtogatják…
(Főrendező gyilkos szándékkal indul felé) nem fojtogatják meg… Nincs is
eredeti…

Főrendező: (fojtogatásra emelt kézzel) Nincs
fojtogatás! Nincs fésülés! Csak alma van! (Közben Sopánka átadja az almát
Bácsalmásinak) Adja oda az almát!

Sopánka: Nem ott van, nem ott van?

Főrendező: (Bácsalmásinak) Mérges?

Bácsalmási: Az nem kifejezés!

Főrendező: Nem maga! Az alma!

Sopánka: Mint a főrendező úr!

Főrendező: (A főrendező Sopánka felé lép, most már
tényleg meg akarja ölni) Sopánka! Tessék! Induljon és etesse meg vele
Hófehérkét!

Bácsalmási: (eltorzított öregasszonyos hangos)
Szervusz kislány!

Hófehérke: Én már nagy lány vagyok! Mit tetszik megint
árulni?

Bácsalmási: Almát! Nagyon egészséges! Tisztán tartja a
fogókat!

Főrendező: Fogakat!

Bácsalmási: Ide az van gépelve, hogy fogókat!

Főrendező: Javítsa ki, Sopánka adja oda a javított
szöveget, mert én nem tudom, hogy mit csinálok, Sopánka hol a javított
szöveg?

Sopánka: Én gépeltem, én gépeltem?

Főrendező: Nem azt kérdeztem! Adja oda a szöveget!

Bácsalmási: Reggel alma, délben alma, ettől nő a
kebled halma… (eltorzított hangon) Harapjál bele!

Hófehérke: Hamm, hamm! Jaj, jaj nekem! Isten veled
kedves tanya, megmérgezett a rút banya!

Bácsalmási: Most már nem ébredsz fel soha többé,
Hófehérke… Hi-hi-hi!

Főrendező: Ne vihogjon! Sátáni kacajjal távozzon…

Bácsalmási: Az milyen?

Főrendező: Sopánka mit áll ott? Menjen és mutassa meg!
Tessék!

Sopánka: (sátáni kacajt hallat)

Főrendező: Na, csinálja utána!

Bácsalmási: (erőltetetten utánozza)

Sopánka: Mutassam meg még egyszer?

Főrendező: Ne mutogasson nekem semmit, menjen vissza a
helyére!

Hófehérke: (még mindig almával a szájában)
Főrendező úr, kiköphetem már végre ezt a csutkát?

Főrendező: Nem, nem, tartson ki! Még nem köpheti ki,
mert először elsiratják megát a törpék! Sopánka! Hol van a hét törpe?

Popper: (magához tér az alvásból) A fiúk a
bányában dolgoznak!

Főrendező: Jaj… Mindjárt itt lesz a királyfi, aki majd
életre kelti Hófehérkét!

Sopánka: Bocsánat, hogy közbeszólok, de az eredeti
történetben az úgy van, hogy megbillen az üvegkoporsó és ettől… (A főrendező
egy papírt gyűr össze) Gyúj… gyúj… Be tetszik gyújtani?

Főrendező: Nem ettől, nem ettől! Ne szeleljen, ne
szeleljen! A királyfi lovon érkezik! (utánozza a lódobogást) Maga a ló!
Tessék!

Sopánka: (nyihog) Mennyivel jobban tetszik
csinálni! Tessék ide bele a mikrofonba!

Főrendező: Azt mondtam, hogy nyihogjon! Ez az!

Hófehérke: Rendező úr meddig szopogtassam még ezt a
csutkát, még lenyelem!

Főrendező: Tartson ki, mindjárt itt lesz a királyfi,
belelovagol magába… Belovagol a királyfi és majd életre kelti! Tessék!

Bácsalmási: Mit látnak szemeim! Egy pufók szűz hever
itt a déványon! Orcája halovány, mintha kivándorolt volna belőle a lélek…

Főrendező: Na most akkor hajoljon fölé, és csókolja
meg!

Bácsalmási: Kérem, én nős ember vagyok! Nem elég, ha
felrázom?

Főrendező: Nem elég! A törpék már reggel óta
rázzák!

Bácsalmási: Lehet, hogy rosszul rázták! Ha én
felrázom…

Főrendező: Ne vitatkozzon, Bácsalmási, ne vitatkozzon!
Csókolja meg!

Bácsalmási: Ezért veszélyességi pótlékot kérek!

Főrendező: Az ajkára cuppantson, hogy a hallgatók is
hallják!

Sopánka: Csókoljam meg én?

Főrendező: Sopánka, én megcsókolom magát, de azt nem
köszöni meg!

Bácsalmási: Na de ha rúzsos leszek?

Hófehérke: Én csókálló rúzst használok!

Bácsalmási: Milyen márka?

Hófehérke: Vipera! Vigera rúzsa, vipera púder, vipera
kölni, pirere álom, vipera leszek én is, ha magamat velük, ki pra-pre, kipra, én
ezt nem tudom kimondani…

Főrendező: A világ legegyszerűbb dolga! Kipereparál…
(begurul) Csinálják!

Hófehérke: Kipra…

Bácsalmási: Kislány, mondja inkább azt, hogy
kikenceficézem…

Főrendező: Jó, hát ezt majd még kigyakoroljuk. Tessék,
csókolja már meg Bácsalmási!

Bácsalmási: Cupp-cupp!

Hófehérke: Ki vagy te szép fiatalember, aki
felébresztett örök álmomból?

Bácsalmási: Királyfi vagyok. Királyfi Jenő!

Hófehérke: Én meg Hófehérke! Csókolj meg még
egyszer!

Főrendező: Ez nincs benne a szövegben!

Hófehérke: Akkor rosszul olvastam…

Bácsalmási: Kérhetek tőled valamit Hófehérke?

Hófehérke: Mit akarsz kérni?

Bácsalmási: A kezedet.

Hófehérke: El akarsz venni?

Bácsalmási: Ha van mit.

Hófehérke: (enyhe zavarban) A tied vagyok
királyfi, testestől-lelkestől.

Bácsalmási: Akkor még ma megtartjuk a lagzit.

Hófehérke: Nagy lagzit csapunk! Mindjárt hazajönnek a
törpék!

Popper: (magához tér az alvásból) A fiúk a
bányában dolgoznak!

Főrendező: Kuss!

Bácsalmási: Miféle törpék? Hát nem tied a lakás?

Hófehérke: Én csak ágyrajáró vagyok itt… A főbérlő a
hét törpe…

Bácsalmási: Te hét törpével élsz közös
háztartásban?

Hófehérke: Csak a háztartás közös, a törpéket
államosították…

Bácsalmási: Attól még ők is lehetnek férfiak, nekik is
lehetnek vágyaik…

Popper: Húúúúúú….

Hófehérke: Nekik csak egy vágyuk van, szeretnének
megnőni! Később majd megszereted őket!

Bácsalmási: Előbb menjünk nászútra…

Főrendező: Álljunk meg, álljunk meg! Várjunk még a
nászúttal, előbb fürödni mennek!

Hófehérke: Mi a fenének, én tiszta vagyok…

Főrendező: Ide be kell suvasszunk még egy
fürdő-reklámot… Sopánka, hol a fürdőreklám?

Sopánka: Hol, hol? Ott! Ott!

Főrendező: Tessék Bácsalmási, fürödjön!

Bácsalmási: Gyógyfürdőink vize csodás, ízlelje meg
aromáját, áztassa e csodás vízben… Mijét áztassa? Nem tudom kiolvasni!

Főrendező: Sopánka, nézze meg a könyvben, mijét
áztassa?

Sopánka: Kipreparálom…

Főrendező: Nem ott tartunk!

Sopánka: Kezét, lábát, háta táját!

Főrendező: Gyerünk! Mindjárt kezdődik az esküvői
lakoma, a menyegzői lakoma!

Hófehérke: És mi lesz az esküvői ebéd, mit adunk a
törpéknek?

Főrendező: Ráma margarint!

Bácsalmási: Muszáj?

Főrendező: Ez az utolsó reklámszöveg, ezt még be kell
nyomni, aztán egymáséi lehetnek… Tessék Bácsalmási, olvassa!

Bácsalmási: Hófehérke, édes párom, mielőtt
megpöcsétölnénk frigyünket, kend be a csizmád Ráma margarinnal.

Hófehérke: Mi a fenének?

Bácsalmási: Hogy mindenki lássa:

Együtt (kivéve Sopánka): Rámás csizmát visel a
babám, szereti is az engem igazán…

Sopánka: (közbeénekel) Lám az enyém, lám az
enyém sötétkék... (Főrendező kiüldözi)

VÉGE!